מספר פנימי: 2010648

הכנסת העשרים

**יוזמים: חברי הכנסת** **איציק שמולי**  
 **נחמן שי**  
 **נורית קורן**  
 **קארין אלהרר**  
 **דב חנין**  
 **מרב מיכאלי**  
 **יוסי יונה**  
 **יואל חסון**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/4178/20

הצעת חוק הביטוח הלאומי (תיקון – קביעת דרגת נכות לנפגעי עבודה), התשע"ז–2017

|  |  |  |
| --- | --- | --- |
| תיקון סעיף 118 | 1. | בחוק הביטוח הלאומי [נוסח משולב], התשנ"ה–1995[[1]](#footnote-2) (להלן –החוק העיקרי), בסעיף 118(א), בפסקה (2), בסופה יבוא "ובאישור ועדת העבודה והרווחה". |
| תיקון סעיף 120 | 2. | בסעיף 120(ב) לחוק העיקרי, בסופו יבוא "הוראות לפי סעיף קטן זה טעונות אישור ועדת העבודה והרווחה". |
| תיקון סעיף 122 | 3. | בסעיף 122(ג) לחוק העיקרי, אחרי "השר" יבוא "באישור ועדת העבודה והרווחה". |

דברי הסבר

הצעת חוק זו נועדה לעודד שקיפות ולאפשר קיום דיון ציבורי בכל שינוי במבחנים לקביעת דרגת נכות, בדרכי חישוב דרגת הנכות ובמינוי יועץ שאינו רופא בהליך ערר.

כל זכאות לקבלת גמלה או פיצוי מהמוסד לביטוח לאומי בגין נכות, נבחנת על פי התוספת שבתקנות הביטוח הלאומי (קביעת דרגת נכות לנפגעי עבודה), התשט"ז–1956. כל שינוי בסעיפי הנכות שנקבעו בתוספת עשוי לשנות את זכאותם של עשרות אלפי נכים.

כמו כן, מאחר שספר הליקויים חל כמעט על כל סוגי הנכים, לרבות נכות כללית, נכי נרדפי הנאצים ונפגעי עבודה, וכן משמש גם לקביעת זכאות על ידי גורמים נוספים כגון חברות ביטוח ומס הכנסה אשר אימצו את סעיפי הליקוי הנהוגים במוסד לביטוח לאומי, שינוי סעיפי הליקוי עלול לגרום לפגיעה חמורה בציבור הנכים ובזכויותיהם.

על פי המצב החוקי כיום, שר העבודה, הרווחה והשירותים החברתיים (להלן – שר הרווחה) רשאי לשנות כל סעיף ברשימת הליקויים שבתוספת האמורה, לאחר שהתייעץ עם שר הבריאות, ללא כל חובה לקיים דיון ציבורי או לבחון את המשמעות של השינוי ביחס לזכויותיהם של חולים.

כמו כן, שר הרווחה רשאי לקבוע הוראות מיוחדות בדבר חישוב דרגת הנכות במקרה של ליקוי או מום שהיו לפני או לאחר הפגיעה מעבודה, ואין להם קשר אליה, וכן לקבוע את דרכי מינויו של יועץ שאינו רפואי לשמש כפוסק בוועדה רפואית לעררים, כל אלה ללא חובה לקיים דיון ציבורי.

מצב זה מתקיים חרף החלטות ועדת העבודה, הרווחה והבריאות מיום 30 בדצמבר 2013, שבה קראה הוועדה להקמת ועדה ציבורית לספר הליקויים בדומה לוועדת סל התרופות, אשר תורכב מאנשי מקצוע, אנשי ציבור ונציגי אנשים עם מוגבלות, בהתאם להתחייבות שר הרווחה לקיים התייעצות באשר לשינויים הנדונים:

"הוועדה קוראת להקמת ועדה ציבורית לספר הליקויים בדומה לוועדת סל התרופות. זאת בהתאם להתחייבות של שר הרווחה לקיים התייעצות עם ארגוני אנשים עם מוגבלות באשר לשינויים בספר. הפורום יורכב מאנשי מקצוע, אנשי ציבור ונציגי אנשים עם מוגבלות.

הוועדה תייצר שקיפות מול הציבור ותגביר את האמון במערכת בכלל ובמוסד לביטוח לאומי בפרט. כמו כן, הוועדה דורשת לפני שיוכנסו השינויים בספר הליקויים החדש לתוקף יוציא המוסד לביטוח הלאומי תזכיר המפרט את השפעת השינויים בספר על המבוטחים וזכאותם".

בשנים האחרונות אנו עדים לתיקונים רבים הפוגעים פגיעה חמורה בנכים, וידוע כי תיקונים נוספים נמצאים בהליך אישור.

למרות הפצרות של רופאים, ארגוני נכים וועדת העבודה, הרווחה והבריאות של הכנסת, לא מביא המוסד לביטוח הלאומי את השינויים לדיון ציבורי וכך נוצרת פגיעה בפועל בזכויות החולים בכסות של עדכון ספר הליקויים עקב התקדמות הרפואה.

על פי חוק הביטוח הלאומי [נוסח משולב], התשנ"ה–1995, חלק מהשינויים בחקיקת המשנה מחייבים את אישורה של ועדת העבודה, הרווחה והבריאות של הכנסת, אולם לגבי שינוי כה מהותי, כמו זה העומד בבסיס קביעת הזכאות לגמלאות נכות, לא חויב השר באישור ועדת העבודה הרווחה והבריאות.

הצעת חוק זו נועדה לשנות את המצב המתואר לעיל, כך ששר הרווחה יחויב להציג כל הצעה לשינוי החוק בפני ועדת העבודה, הרווחה והבריאות ולקבל את אישורה בטרם פרסום תקנות חדשות.

הצעת החוק נוסחה בסיוע ועדת ביטוח לאומי של לשכת עורכי הדין.

הצעות חוק דומות בעיקרן הונחו על שולחן הכנסת התשע-עשרה על ידי חבר הכנסת אורי מקלב וקבוצת חברי הכנסת (פ/1282/19; הוסרה מסדר היום ביום ח' בטבת התשע"ד (11 בדצמבר 2013)), ועל שולחן הכנסת העשרים על ידי חברי הכנסת אורי מקלב ומשה גפני (פ/868/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ב באייר התשע"ז - 8.5.17

1. ס"ח התשנ"ה, עמ' 210. [↑](#footnote-ref-2)